Jedes Johr um die Zyt stiegt us eusem Schloss en unsichtbari, nebelartigi Wolke uf und breitet sich wie en Mantel öbers ganze Städtli . Bes höt weiss me ned so genau woher usem Schloss de Nebel chonnt. Die eine glaube er chonnt vom Fauchi, will ihm die Feschterei e so of de Mage schlot. Anderi säge, de Nebel chrücht us em tüfe, alte Schlossbrunne a d'Oberflächi und weder anderi wänd sogar gseh ha, dass Schlossgspänst mit sim gfürchige, grosse Mul de Nebel über die alte  Schlossmure hucht. Eis weiss me aber ganz genau. Jede wo mit em Nebel in Berührig chonnt, wird för immer und ewig mit em Jugendfeschtfieber agsteckt.  Me cha sich im Keller verchrüche oder sich im Zimmer ibschlüsse. Me cha sich au unter de Bettdecki oder im Kaste verstecke. Es nützt alles nüt. Ganz egal was me au macht, de Nebel findet eim und steckt eim a. S'Fieber löst so einige Schüb us. Das merkt me z.B. guet be de Voröbe. D' Maitli stönd stundelang vor em Spiegel, kreieret neui Frisure und  s'Gsicht werd mit Créme, Puder und Lippestift so richtig ufpeppt. Trendigi Kleider händ no schnell änne müesse und natürlech au no neui Schuh. Zahnspange send uf hochglanz poliert worde und glänze jetzt i de Sonne wie gschleffni Diamante.